Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-2-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΣΤ΄ συνεδριάσεώς του, της Πέμπτης 28 Φεβρουαρίου 2018, σε ό,τι αφορά την ψήφιση στο σύνολο του σχεδίου νόμου: «Κύρωση της από 2 Φεβρουαρίου 2018 τροποποίησης και κωδικοποίησης σε ενιαίο κείμενο της από 27 Ιουνίου 2001 Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Θεσσαλονίκης Α.Ε." και άλλες διατάξεις».]] Κυρίες και κύριοι συνάδελφοι, πριν εισέλθουμε στη συζήτηση των προγραμματισμένων για σήμερα επικαίρων ερωτήσεων έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 26 Φεβρουαρίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1111/20-2-2018 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Δημητρίου Γάκη προς τον Υπουργό Υγείας με θέμα: «Μέτρα για την οδοντιατρική περίθαλψη παιδιών με ειδικές ανάγκες στη νησιωτική χώρα». 2. Η με αριθμό 1123/20-2-2018 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Υγείας, σχετικά με την εφαρμογή του claw back σε συμβεβλημένους και μη κατασκευαστές, εισαγωγείς, διανομείς /προμηθευτές ιατροτεχνολογικών προϊόντων. 3. Η με αριθμό 1085/13-2-2018 επίκαιρη ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομικών με θέμα: «Χωρίς πρόνοια για την προστασία της πρώτης κατοικίας η εγκύκλιος για τους ηλεκτρονικούς πλειστηριασμούς από 1-5-2018». 4. Η με αριθμό 1116/20-2-2018 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με τη λήψη μέτρων για την εύρυθμη λειτουργία του Κέντρου Υγείας Μυτιλήνης. 5. Η με αριθμό 1108/20-2-2018 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων με θέμα: «Θάνατος εικοσιεξάχρονου κρατουμένου μέσα στις φυλακές Λάρισας». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1113/20-2-2018 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Υγείας με θέμα: «Παιδιατρικό Νοσοκομείο στη Δυτική Θεσσαλονίκη». 2. Η με αριθμό 1124/20-2-2018 επίκαιρη ερώτηση της Βουλευτού Επικρατείας της Νέας Δημοκρατίας κ. Νίκης Κεραμέως προς τον Υπουργό Παιδείας, Έρευνας και Θρησκευμάτων με θέμα: «Ανεξέλεγκτη η βία και η ανομία στα τριτοβάθμια ιδρύματα». 3. Η με αριθμό 1105/16-2-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών με θέμα: « Ανησυχητικές εξελίξεις σχετικά με την πώληση της ΑΕΕΓΑ "Η Εθνική"». 4. Η με αριθμό 1112/20-2-2018 επίκαιρη ερώτηση του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Οικονομικών με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνο». 5. Η με αριθμό 998/6-2-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών με θέμα: «Επισκόπηση δαπανών φορέων γενικής κυβέρνησης». 6. Η με αριθμό 1005/6-2-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών με θέμα: «Να καταβληθούν στους πρώην εργαζόμενους της ΑΤΕ όλα όσα τους οφείλονται». 7. Η με αριθμό 976/5-2-2018 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών με θέμα: «Ποιο το ακριβές υπόλοιπο του τραπεζικού λογαριασμού του ν.128/1975;». 8. Η με αριθμό 1000/6-2-2018 επίκαιρη ερώτηση του Βουλευτή Λάρισας της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Υγείας με θέμα: «Πότε επιτέλους θα εκπονηθεί και εγκριθεί Εθνικό Σχέδιο Δράσης κατά των Ναρκωτικών;». 9. Η με αριθμό 1007/6-2-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας, σχετικά με τα προβλήματα ελλείψεων προσωπικού, κτηριακών υποδομών και εξοπλισμού στο Νοσοκομείο Αγίου Νικολάου Λασιθίου. 10. Η με αριθμό 948/30-1-2018 επίκαιρη ερώτηση του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών με θέμα: «Εξέλιξη και ολοκλήρωση της διαδικασίας αποπληρωμής των ληξιπρόθεσμων οφειλών του δημοσίου προς ιδιώτες». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) Η με αριθμό 2290/28-12-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών με θέμα: «Να ανανεωθεί η παραχώρηση χρήσης στο Υπουργείο Δικαιοσύνης για να προχωρήσει η συντήρηση και βελτίωση του υφιστάμενου Δικαστικού Μεγάρου Ηρακλείου (κτήριο Πρωτοδικείου/κτήριο Ειρηνοδικείου)». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Επιτρέψτε μου να ανακοινώσω πρώτα ποιες ερωτήσεις δεν θα συζητηθούν και για ποιον λόγο. Η πρώτη με αριθμό 1121/20-2-2018 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Ντόρας Μπακογιάννη προς τον Υπουργό Οικονομίας και Ανάπτυξης με θέμα: «Η καταπολέμηση του λαθρεμπορίου καυσίμων και τσιγάρων έχει καταντήσει ανέκδοτο», δεν θα συζητηθεί λόγω αναρμοδιότητας. Αρμόδιο Υπουργείο είναι το Υπουργείο Οικονομικών. Η δεύτερη με αριθμό 1090/14-2-2018 επίκαιρη ερώτηση δευτέρου κύκλου του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Περιβάλλοντος και Ενέργειας με θέμα: «Άρση κορεσμένου ηλεκτρικού δικτύου Πελοποννήσου», δεν θα συζητηθεί λόγω κωλύματος του αρμόδιου Υπουργού κ. Σταθάκη. Η έκτη με αριθμό 1008/7-2-2018 επίκαιρη ερώτηση δευτέρου κύκλου του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Περιβάλλοντος και Ενέργειας με θέμα: «Προσαρμογή των ρυθμίσεων οφειλών προς τη ΔΕΗ στην κοινωνική και οικονομική πραγματικότητα και ειδική πρόβλεψη σε περιοχές με Α.Π.Ε», δεν θα συζητηθεί, επίσης, λόγω κωλύματος του αρμόδιου Υπουργού κ. Σταθάκη. Η τέταρτη με αριθμό 1080/13-2-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Περιβάλλοντος και Ενέργειας με θέμα: «Διάβρωση αιγιαλού και επιπτώσεις σε παράκτιες περιοχές του Νομού Αχαΐας», δεν θα συζητηθεί λόγω κωλύματος του Υπουργού Περιβάλλοντος και Ενέργειας κ. Σωκράτη Φάμελλου. Εκ μέρους όλης της Βουλής να πούμε τα συλλυπητήριά μας στον κ. Φάμελλο για τον θάνατο της γυναίκας του. Επίσης, η πέμπτη με αριθμό 1081/13-2-2018 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας, σχετικά με τη δημιουργία χώρου υγειονομικής ταφής επικίνδυνων αποβλήτων (ΧΥΤΕΑ) στη Μεγαλόπολη, δεν θα συζητηθεί για τον ίδιο λόγο. Τέλος, η δεύτερη με αριθμό 1139/92/13-11-2017 ερώτηση και αίτηση κατάθεσης εγγράφων του κύκλου αναφορών και ερωτήσεων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Μεταναστευτικής Πολιτικής με θέμα: «Αδικαιολόγητη καθυστέρηση στη σύνταξη και δημοσιοποίηση των τριμηνιαίων Εκθέσεων Πεπραγμένων της Αρχής Προσφυγών κατά των αποφάσεων της Υπηρεσίας Ασύλου», δεν θα συζητηθεί λόγω κωλύματος του αρμόδιου Υπουργού κ. Ιωάννη Μουζάλα. Για όλα τα παραπάνω υπάρχει επιστολή του Γραμματέα της Κυβέρνησης, που επιβεβαιώνει τα κωλύματα τα οποία σας ανέφερα. Αρχίζουμε, λοιπόν, τη συζήτηση με την πρώτη με αριθμό 1122/20-2-2018 επίκαιρη ερώτηση δευτέρου κύκλου του Βουλευτή Ηλείας της Νέας Δημοκρατίας κ. Κωνσταντίνου Τζαβάρα προς τον Υπουργό Οικονομίας και Ανάπτυξης με θέμα: «Εξαγορά κόκκινων δανείων από τους δανειολήπτες». Θα απαντήσει ο Υπουργός Οικονομίας και Ανάπτυξης κ. Δημήτριος Παπαδημητρίου. Είναι εξαιρετικά ενδιαφέρουσα ερώτηση! Να ξέρετε, κύριοι συνάδελφοι, ότι υπάρχει βλάβη και έτσι στα καντράν δεν θα βλέπετε τον χρόνο. Όμως, εγώ θα βλέπω τον χρόνο, καθώς εδώ λειτουργεί. Επειδή δεν έχουμε πολλές ερωτήσεις, που θα συζητηθούν σήμερα, θα υπάρξει μια μικρή ανοχή και προς τους Βουλευτές και προς τον Υπουργό. Κύριε Τζαβάρα, έχετε τον λόγο.
Κύριε Υπουργέ, με την ερώτησή μου θέλω να φέρω στο κοινοβουλευτικό προσκήνιο ένα ζήτημα το οποίο απασχολεί ολόκληρη την κοινωνία, εκτός βέβαια από τα media και από μια σειρά παράγοντες, προς τους οποίους έχει βαρέσει σιωπητήριο από το τραπεζικό σύστημα. Αναφέρομαι σ' αυτό που συμβαίνει με τα κόκκινα δάνεια σ' αυτόν τον τόπο. Με βάση τις διατάξεις των άρθρων 1 έως 3 του ν.4354/2015, η Κυβέρνησή σας έχει προβλέψει τη δυνατότητα πώλησης εξυπηρετούμενων και μη εξυπηρετούμενων κόκκινων δανείων σε εταιρείες διαχείρισης απαιτήσεων από δάνεια. Αυτή η δυνατότητα έχει προβλεφθεί και έχει νομοθετηθεί χωρίς να εξαρτάται η πώληση αυτή από οποιονδήποτε όρο ή προϋπόθεση, εκτός από την εξαίρεση που αρχικά είχε προβλεφθεί για τα δάνεια που είναι συνδεδεμένα με πρώτη κατοικία. Αυτών η προστασία, η εξαίρεση δηλαδή, ίσχυε μέχρι 31-12-2017. Δηλαδή σήμερα που γίνεται λόγος στη Βουλή για το ζήτημα αυτό δεν ισχύει αυτή η εξαίρεση. Υπάρχει ένα ζήτημα, που είναι μεγάλο. Στις τράπεζες η Κυβέρνηση τηρεί μια απόσταση, η οποία δεν ξέρω αν είναι αιδήμων, πλην όμως είναι πολύ αποκαλυπτική όσον αφορά τις προθέσεις της Κυβέρνησης. Δεν θέλει η Κυβέρνηση να ρυθμίσει το τραπεζικό τοπίο. Και δεν αναφέρομαι, βέβαια, στα μακροοικονομικά ή δημοσιονομικά. Αναφέρομαι στις σχέσεις των τραπεζών με τους δανειολήπτες, δηλαδή σε μία σχέση η οποία ανάγεται σε σχέση προστασίας οικονομικών συμφερόντων των καταναλωτών, που με βάση τον ν.2251 αυτά τα οικονομικά συμφέροντα τελούν υπό την προστασία του κράτους. Δεν μπορεί να κάνετε τους θεατές και να αφήνετε τις τράπεζες με δήθεν κώδικες δεοντολογίας να ρυθμίζουν όπως αυτές επιθυμούν και κατά τα συμφέροντά τους τις σχέσεις με τους δανειολήπτες και μάλιστα με έναν όγκο δανειοληπτών, των οποίων οι απαιτήσεις αφορούν καταναλωτικά δάνεια ή δάνεια τα οποία προέρχονται από πιστωτικές κάρτες. Κύριε Υπουργέ, πρέπει να γνωρίζετε ότι η τοκοφορία σε αυτές τις περιπτώσεις είναι 20%, 22% και 24%. Σε καμμία πολιτισμένη χώρα δεν υπάρχει τέτοια τοκογλυφική, τέτοια ληστρική εκμετάλλευση πολιτών, όσον αφορά τις καταναλωτικές τους σχέσεις. Και εδώ αυτή η Κυβέρνηση σιωπά και αφήνει τις τράπεζες να έρχονται, υποτίθεται, σε κάποια συζήτηση, σε κάποια διαβούλευση με τους καταναλωτές, δήθεν επειδή θέλει να λύσει ζητήματα. Ποια είναι αυτά τα ζητήματα; Αυτό που προτείνουν οι τράπεζες είναι να υπάρξει επιμήκυνση δέκα ή είκοσι ετών στο δάνειό τους. Δεν δέχεται να ασχοληθεί με τη μείωση ή τη διαγραφή τόκων τοκογλυφικών, παρά μόνο σε εκείνες τις περιπτώσεις που είναι εντελώς αναξιόχρεος ο δανειολήπτης.
Κύριε Τζαβάρα, ολοκληρώστε.
Τελειώνω, κύριε Πρόεδρε, και θα επανέλθω. Απλώς θέλω να θέσω και κάποια άλλα ζητήματα στον κύριο Υπουργό, για να ακούσω ολοκληρωμένη την απάντησή του. Για όλες τις άλλες περιπτώσεις των δανειοληπτών, αυτών δηλαδή που, ενώ διαθέτουν περιουσία, θεωρούν υποχρέωσή τους και αυτονόητο καθήκον τους να την υπερασπίσουν απέναντι στις τοκογλυφικές πραγματικά και ληστρικές βλέψεις των τραπεζών, για την πλειονότητά τους - γιατί υπάρχουν και εξαιρέσεις - έχετε εφεύρει τον όρο «στρατηγικός κακοπληρωτής». Επιτέλους, πρέπει να ασχοληθείτε με το θέμα, για να μην έρθουμε μετά από δυο - τρία χρόνια και λέμε ότι το πολιτικό σύστημα, τον καιρό που συνέβαινε αυτό το σκάνδαλο, έκανε ότι δεν καταλάβαινε. Σήμερα, λοιπόν, υπάρχει ανάγκη να ληφθούν μέτρα και εγώ θα ήθελα με την ερώτησή μου να σας πω: Έχετε σκοπό να δώσετε στους δήμους, στα επιμελητήρια και σε άλλες θεσμικές οντότητες τη δυνατότητα της διαχείρισης των συγκεκριμένων απαιτήσεων από τα δάνεια αυτά; Γιατί αυτό που ελέχθη και το έχετε επισημάνει σε συνέντευξή σας, ότι δήθεν εξαιρείτε από όλον αυτόν τον πληθυσμό των δανειοληπτών μόνο τους στρατιωτικούς, θα πρέπει να ξέρετε ότι αντίκειται, παραβιάζει και κακοποιεί την αρχή της ισότητας του Συντάγματος. Τέλος, θα πρέπει να μας πείτε: Έχετε σκοπό να νομοθετήσετε τη ρύθμιση που το 2015 είχε υιοθετήσει η Κυπριακή Δημοκρατία και προτού πωληθούν τα συγκεκριμένα δάνεια εκαλείτο ο ενδιαφερόμενος οφειλέτης για να δηλώσει εάν με τους ίδιους όρους επιθυμεί να εξαγοράσει το δάνειό του;
Κύριε Τζαβάρα, δεν έχετε άλλον χρόνο. Με σχετική άνεση κι εσείς, κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Πριν απαντήσω στην ερώτησή σας, κύριε Τζαβάρα, θα ήθελα να σας ενημερώσω ότι τα επιτόκια στην Αμερική για τα πιστωτικά δάνεια είναι 29%. Οπότε, είναι το τραπεζικό σύστημα. Δεν είναι μόνο σε αυτή τη χώρα που συμβαίνει. Θα ήθελα να απαντήσω τώρα στον πυρήνα του ερωτήματός σας και θέλω να πω ότι αποτελεί διαφορετικό ζήτημα το εάν το πιστωτικό ίδρυμα είναι υποχρεωμένο πριν τη μεταβίβαση της απαίτησής του να προτείνει στον οφειλέτη την εξαγορά του δανείου του με τους ίδιους όρους που έχει προτείνει ο υποψήφιος εκδοχέας, δηλαδή το λεγόμενο fund. Τέτοια νομική υποχρέωση δεν υφίσταται, καθώς μία τέτοια ρύθμιση θα ενθάρρυνε τη δημιουργία στρατηγικών κακοπληρωτών - και επιμένουμε σε αυτό - χωρίς να δώσει την παραμικρή βοήθεια σε αυτούς που πραγματικά τη χρειάζονται. Και σας εξηγώ. Αν κάποιος έχει την ικανότητα αποπληρωμής του δανείου του και γνωρίζει από πριν ότι το πιστωτικό ίδρυμα πριν εκχωρήσει την απαίτησή του, αντί της καταβολής ποσοστού αυτού υποχρεούται να του προτείνει την εξαγορά του δανείου αντί του ίδιου ποσοστού, καταλαβαίνετε ότι αυτός ο οφειλέτης γνωρίζει ότι είναι προς το συμφέρον του να μην αποπληρώσει το δάνειό του, προσδοκώντας να ωφεληθεί ένα σημαντικό ποσοστό της οφειλής του κατά την εξαγορά. Επομένως μια τέτοια ρύθμιση θα δημιουργήσει μεγάλο πλήθος στρατηγικών κακοπληρωτών. Ας υποθέσουμε, λοιπόν, ότι εισάγεται μια τέτοια ρύθμιση. Δεδομένου ότι τα funds αγοράζουν τα δάνεια τοις μετρητοίς, το προτιμησιακό καθεστώς σημαίνει ότι στον οφειλέτη θα πρέπει να δοθεί η ευκαιρία να αγοράσει το δάνειό του πάλι τοις μετρητοίς. Όμως ο οφειλέτης που έχει όλη τη διάθεση και είναι συνεπής στις υποχρεώσεις του και κατέστη ασυνεπής λόγω της δύσκολης οικονομικής συγκυρίας, δεν θα διαθέτει σε μετρητά το ποσοστό απαίτησής του που θα προσφέρει το fund. Αν το διέθετε, τότε θα το είχε πληρώσει. Επομένως το προτιμησιακό καθεστώς δεν δίνει λύσεις στους αδύναμους που έχουν ανάγκη. Τα funds όταν αγοράζουν δάνεια, δεν προσφέρουν ξεχωριστό τίμημα για κάθε μεμονωμένο δάνειο. Αντίθετα προσφέρουν ένα συνολικό τίμημα, για ένα πακέτο μεγάλου αριθμού δανείων που έχει διαμορφωθεί εκ των προτέρων από το πιστωτικό ίδρυμα και κατά κανόνα περιλαμβάνει τόσο εξυπηρετούμενα όσο και μη εξυπηρετούμενα δάνεια. Επειδή δεν έχω αρκετό χρόνο, θα ήθελα να απαντήσω…
Θα έχετε ανοχή, προχωρήστε.
Ωραία. Η θεσμοθέτηση, επομένως, προτιμησιακού καθεστώτος θα οδηγούσε στο εξής φαινόμενο, να προσφέρει το πιστωτικό ίδρυμα ένα πακέτο δανείων προς πώληση, να λαμβάνει μια πρόταση συνολικού τιμήματος από το fund και εν συνεχεία να τροποποιεί το προς πώληση πακέτο, αφαιρώντας από αυτό τις λιγότερο επισφαλείς απαιτήσεις. Κάτι τέτοιο δεν θα συνιστούσε σοβαρή διαδικασία πώλησης δανείων. Για τον λόγο αυτό η θέσπιση προτιμησιακού καθεστώτος για τους οφειλέτες δεν είναι εφικτή. Προτεραιότητά μας, όμως - και προτεραιότητα αυτής της Κυβέρνησης - είναι η ουσιαστική προστασία του αδύναμου οφειλέτη. Προς τον σκοπό αυτό εργαζόμαστε, προκειμένου να εφαρμοστεί επιτυχώς ο εξωδικαστικός μηχανισμός ρύθμισης οφειλών επιχειρήσεων και επεξεργαζόμαστε τροποποίηση του νόμου για τα υπερχρεωμένα νοικοκυριά, λαμβάνοντας υπ' όψιν και τις προτάσεις ενώσεων καταναλωτών. Σχετικά με το δεύτερο ερώτημά σας, αυτό θα ήταν εφικτό, εφ' όσον οι ΟΤΑ ή τα επιμελητήρια συστήσουν ανώνυμη εταιρεία, αδειοδοτημένη από την Τράπεζα της Ελλάδος, η οποία σύμφωνα με το καταστατικό της μπορεί να προβαίνει σε διαχείριση απαιτήσεων από δάνεια και πιστώσεις και έχει το κατάλληλο ποσό μετοχικού κεφαλαίου. Θα πρέπει, δηλαδή, να πληρούν τα κριτήρια του ν.4389/2016 και του ν.4354/2015- που είναι οι νόμοι για τα funds - για την απόκτηση ειδικής άδειας εταιρείας διαχείρισης ή την απόκτηση απαιτήσεων από δάνεια και πιστώσεις. Οι ίδιοι οργανισμοί δεν μπορούν να αποκτήσουν άδεια, καθώς πρόκειται για νομικά πρόσωπα δημοσίου δικαίου. Ευχαριστώ πολύ.
Κύριε Υπουργέ, πριν δώσω τον λόγο στον κ. Τζαβάρα, για αυτούς, για εμάς που καλοπληρώνουμε τα δάνειά μας θα ειπωθεί καμμιά κουβέντα, για εμάς που συντηρούμε στην ουσία τις τράπεζες;
Δεν υπάρχει έλεος για αυτούς!
Διότι τώρα ξέρετε τι συμβαίνει; Απαντήστε μου στη δευτερολογία σας. Ακόμη και αν πάμε να αποπληρώσουμε - γιατί έχουμε τα λεφτά - μας ζητούν οι τράπεζες το «πέναλτι», μας λένε «φέρτε τα λεφτά, αλλά το «πέναλτι» δεν το γλιτώνετε». Για αυτούς θα ειπωθεί μια κουβέντα; Και για εσάς, κύριε Τζαβάρα, είναι το ερώτημα. Ορίστε, έχετε τον λόγο, κύριε συνάδελφε.
Πρώτα από όλα, κύριε Υπουργέ, θα ήθελα να σας ευχαριστήσω, για την ενημέρωση που είχατε την καλοσύνη να μου προσφέρετε, λέγοντάς μου ότι στην Αμερική τα δάνεια «τρέχουν» με επιτόκιο 29%. Το πρώτο συμπέρασμα που θα μου επιτρέψετε να συναγάγω από τη στάση σας αυτή, είναι ότι όσο ήσασταν απών τόσα χρόνια από την Ελλάδα - επειδή από ό,τι ξέρω ήσασταν στην Αμερική, όπου τα πράγματα τα γνωρίζετε καλά - δυστυχώς διαπιστώνω ότι τόσο απών εξακολουθείτε να είστε και τώρα που έχετε γίνει Υπουργός. Γιατί δεν μπορώ να διανοηθώ ότι ένας Υπουργός της Κυβέρνησης, δεν έχει αντιληφθεί ότι εννιά χρόνια τώρα βιαίως όλα τα εισοδήματα στην Ελλάδα έχουν μειωθεί. Έχουν καταβαραθρωθεί οι μισθοί, οι συντάξεις, οι πρόσοδοι, τα ενοίκια. Το μόνο που δεν έχει μειωθεί - ακούστε από εμένα την ενημέρωση - είναι τα επιτόκια των τραπεζών. Σας ενημερώνω, κύριε Υπουργέ, ότι τα επιτόκια καταθέσεων στην Ελλάδα είναι 1% και 2%. Τα επιτόκια του δανεισμού είναι από 10% έως 12%. Και αν ο δανειολήπτης τυχαίνει να έχει πέσει θύμα αυτής της αχαλίνωτης πιστωτικής επέκτασης των δεκαετιών 1990 μέχρι 2010- τότε που δίνονταν αφειδώς δάνεια και κάρτες, τότε που είχε άλλα εισοδήματα - σήμερα που τα εισοδήματά του έχουν υποδεκαπλασιαστεί ή υποδιπλασιαστεί, αυτός ο άνθρωπος είναι άξιος προστασίας στην Ελλάδα με βάση το Σύνταγμα και τους νόμους. Δεν ξέρω τι γίνεται στην Αμερική. Εσείς είστε Υπουργός αριστερής Κυβέρνησης, που κυβερνάει τον τόπο σε εποχή κρίσης στην Ελλάδα. Πρέπει να μας πείτε, εσείς συμφωνείτε, να υπάρχει κάτω από αυτές τις οικονομικές συνθήκες επιτόκιο 22% και 24%, όταν το επιτόκιο δανεισμού - και εννοώ χορηγήσεων - είναι 1% και 2%; Και κάτι άλλο πολύ πιο σοβαρό. Θέλω να μου πείτε το εξής. Κάποιος το 2005 ή το 2006 ή το 2007 είχε από πιστωτική κάρτα δάνειο της τάξεως των 20.000 ευρώ. Μπορείτε να υπολογίσετε με 22% και 24% - αν ήταν συνταξιούχος, αν ήταν μισθωτός, ιδιώτης που έχει χάσει την εργασία του - σήμερα από τόκους και μόνο πόσο έχει φτάσει αυτό το δάνειο, που εσείς δίνετε το δικαίωμα, χωρίς προηγουμένως να κληθεί ο οφειλέτης στην τράπεζα να το πουλήσει; Ακούστε, γιατί θα σας ενημερώσω εγώ. Οι τράπεζες έχουν επιδοθεί, σε αυτή την πολύ «όμορφη» ιστορία της πώλησης αυτών των δανείων με τους εξής όρους. Μέχρι στιγμής έχω υπ' όψιν μου δυο τέτοιες πωλήσεις. Δεν θα αναφέρω ονόματα τραπεζών για ευνόητους λόγους. Η μια περίπτωση έδωσε δάνεια 1,33 δισεκατομμύρια σε μια εταιρεία, που έχει μάλιστα και το όνομα της θεάς Αρτέμιδος, είναι κυνηγός δηλαδή τέτοιων περιπτώσεων προφανώς. Αυτό ακριβώς το πακέτο των 1,33 δισεκατομμυρίων το πούλησε αντί 70 εκατομμυρίων. Η άλλη τράπεζα έδωσε 1,5 δισεκατομμύριο αντί 45 εκατομμυρίων. Δηλαδή η δεύτερη τράπεζα για κάθε 100 ευρώ δανείου εισέπραξε 3 ευρώ. Και ερωτώ, αυτά τα χρήματα με ποιο δικαίωμα τα διαχειρίζεται η τράπεζα κατ' αυτόν τον τρόπο, όταν είναι δεδομένο ότι ολόκληρος ο ελληνικός λαός, έχει συμβάλει και μια και δυο φορές στην ανακεφαλαιοποίηση αυτών των τραπεζών και με ποιο δικαίωμα αρνείται, με όρους δικαιοσύνης και ισότητας, αυτό που κάνει στα funds, να το κάνει και στους πολίτες; Εδώ δεν υπάρχει θέμα σκοπιμότητος, κύριε Υπουργέ. Υπάρχει θέμα νομιμότητος και μάλιστα συνταγματικής νομιμότητος, γιατί τα ίδια πράγματα δεν μπορεί να ρυθμίζονται με ανόμοιο τρόπο. Όμως εσείς οι αριστεροί, για πρώτη φορά, δείχνετε το μεγαλείο της συμμετοχής σας στην προστασία των συμφερόντων, των άνομων, των τοκογλυφικών συμφερόντων συγκεκριμένων μορφών οικονομικής εκμετάλλευσης. Γιατί είναι οικονομική εκμετάλλευση, αυτό που είπε ο κύριος Πρόεδρος, να γίνεται διάκριση για εκείνους οι οποίοι διαθέτουν περιουσία και προς τους οποίους το τραπεζικό σύστημα ακόμα και για αυτές τις τοκογλυφικές απαιτήσεις είναι άτεγκτο σε οποιαδήποτε αίτηση για εξαγορά και ταυτόχρονα αυτοί που είναι καλοπληρωτές, αυτοί, δηλαδή, που υπερασπίζονται σε καιρούς δύσκολους τη συναλλακτική τους συνέπεια και την προσωπική τους αξιοπρέπεια, να μη βρίσκουν καμμία προστασία, τουλάχιστον από την πλευρά της υποχρέωσης που έχει το κράτος για την ίση μεταχείριση. Αυτό το παραμύθι που λέτε συνέχεια ότι προστατεύετε τους αδύναμους, πλέον δεν έχει κανένα νόημα. Όπως έλεγα και προχθές, είστε ήδη γυμνοί από ιδεολογία και πολιτική στα μάτια του κάθε πολίτη. Το μόνο κάλυμμα της γύμνιας σας είναι η συστηματική προσπάθεια να διχάζετε τον λαό και τις πολιτικές δυνάμεις, φέρνοντας ζητήματα, που δεν θα είχαν καμμία μα καμμία αξία και σημασία, αν δεν είχατε θέση με όρους…
Κύριε Τζαβάρα, σας παρακαλώ ολοκληρώστε.
…του παλιού συστήματος που είμαστε εμείς και του καινούργιου συστήματος που είστε εσείς. Σε τι, άραγε, έχετε καινοτομήσει σε αυτόν τον πολιτικό βίο;
Κύριε Τζαβάρα, κλείστε.
Τι έχετε φέρει εσείς, για να δικαιούστε από τον ελληνικό λαό…
Κύριε Τζαβάρα, δεν με ακούτε. Δεν μπορώ άλλο πλέον. Σας έχω αφήσει για έξι λεπτά αντί για τρία.
Αυτό, λοιπόν, που θέλω να πω και τελειώνω είναι το εξής. Ευχαριστώ για την ανοχή σας αλλά είπατε εσείς ότι θα μας δώσετε μια…
Έδωσα.
Διότι το θέμα είναι πολύ σοβαρό.
Έδωσα, αλλά δεν μπορούμε να…
Όμως επιμένω. Εσείς ήδη έχετε υποπέσει και σε ένα άλλο ατόπημα, όπως και ο κύριος Υπουργός Εθνικής Άμυνας. Έχετε πει ότι θα αναγνωρίσετε μια τέτοια δυνατότητα στον Οικονομικό Οργανισμό των Αξιωματικών του Στρατού Ξηράς και του Ναυτικού. Αυτό είναι διάκριση, η οποία δεν μπορεί να δικαιολογηθεί από πουθενά με βάση το Σύνταγμα και τους νόμους. Γιατί το κάνετε αυτό; Το κάνετε, ακριβώς, γιατί καιροσκοπείτε πελατειακά, ακολουθώντας και στοιχιζόμενοι και με τις πιο κακές σελίδες της μεταπολιτευτικής μας ιστορίας.
Κύριε Υπουργέ, έχετε τον λόγο με σχετική άνεση του χρόνου. Εφόσον θέλετε, θα την έχετε και εσείς.
Κύριε Τζαβάρα, δεν συνηθίζω να κάνω πολιτική αντιπαράθεση, αλλά πρέπει να πω ότι εκπλήσσομαι, μπροστά σε αυτή τη συμπεριφορά που έχετε. Το αν αυτό που είπα, κύριε Τζαβάρα…
…(δεν ακούστηκε)
Όπως φωνάζετε εσείς θα φωνάξω και εγώ τώρα.
Φωνάξτε.
Αυτό που είπατε - και σας απάντησα - για την Αμερική, είναι ότι είναι η μόνη χώρα εδώ που έχει 29% επιτόκιο.
Κύριε Τζαβάρα, σας παρακαλώ, μη διακόπτετε.
Σας είπα ότι αυτή δεν είναι η μόνη χώρα. Μη μου λέτε, λοιπόν, επειδή λείπω από την Ελλάδα ότι δεν ξέρω τι γίνεται στη χώρα. Έχετε ανακατέψει τα καταναλωτικά δάνεια με τα στεγαστικά. Τα στεγαστικά δάνεια δεν έχουν 29%. Έχουν 3%, έχουν 4% και είναι πολύ φθηνότερα από άλλες χώρες. Το άλλο που ήθελα, επίσης, να σας πω - δεν θέλω να κάνω αντιπαράθεση, ως προς το τι έχει κάνει η Κυβέρνηση - είναι να κοιτάξετε, τι έχει γίνει με την αναβάθμιση της οικονομίας της χώρας από τον «MOODY'S» και από όλες τις άλλες πιστοληπτικές γραμμές. Τι σας λέει αυτό; Σας λέει τίποτα αυτό; Εσείς τι κατορθώσατε, όταν ήσασταν κυβέρνηση, κύριε Τζαβάρα; Πείτε μας να κάνουμε μια κανονική σύγκριση. Δεν θα απαντήσω άλλο, κύριε Πρόεδρε. Ευχαριστώ πολύ.
Επειδή ήρθε ο κ. Κουρουμπλής, δεν θα πάω με τη σειρά που σας είπα. Θα πάμε με την κανονική πλέον σειρά.
Κύριε Πρόεδρε, με συγχωρείτε αλλά εμείς ήμασταν δεύτεροι και πάμε πέμπτοι.
Συγγνώμη, κύριε Κωνσταντινόπουλε, αλλά κανονικά θα έπρεπε να περιμένω να έρθει ο κ. Κουρουμπλής και να αργήσουμε να αρχίσουμε. Πήρα την πρωτοβουλία να αρχίσουμε εκ των κάτω, αλλά τώρα που επανήλθε, πάμε με τη σειρά που ήταν. Ούτως ή άλλως εσείς ήσασταν τρίτος. Εντάξει αντί για τρίτος θα είστε τέταρτος. Δεκαπέντε λεπτά καθυστέρηση. Δεν ευθύνεται το Προεδρείο για αυτό. Το αντιλαμβάνεστε, αλλά μη χάνουμε τώρα περισσότερο χρόνο. Προχωρούμε στη συζήτηση της δεύτερης με αριθμό 1107/16-2-2018 επίκαιρης ερώτησης πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Ναυτιλίας και Νησιωτικής Πολιτικής, με θέμα: «Ακτοπλοϊκή απομόνωση των κατοίκων του Αγαθονησίου στη μέση του χειμώνα». Κύριε Κρεμαστινέ, ορίστε έχετε τον λόγο.
Κύριε Πρόεδρε, συνηθίζουν όλοι να μιλούν για τους εκατόν πενήντα κατοίκους - ήρωες του Αγαθονησίου - και όταν λέω όλοι, εννοώ οι δημοσιογράφοι, ο Πρόεδρος της Δημοκρατίας, ο Πρωθυπουργός, οι Υπουργοί, οι Βουλευτές κ.λπ. - αλλά αυτοί οι ήρωες στην πράξη αποδεικνύεται ότι είναι εγκαταλελειμμένοι, διότι έρχεται ο Δήμαρχος του Αγαθονησίου και εκπέμπει SOS, λέγοντας ότι είναι απομονωμένος. Το μοναδικό πλοίο που τον συνέδεε με την υπόλοιπη Ελλάδα διά της Νήσου Κω, λόγω του ότι είναι στο ναυπηγείο, δεν έχει αντικατασταθεί. Υπάρχει ένα μικρό πλοίο, που κάνει μία προσπάθεια δύο φορές την εβδομάδα, αλλά επειδή είναι μικρό και όταν είναι πάνω από 5 μποφόρ, δεν μπορεί να κινηθεί, στην πραγματικότητα δεν έχει καμμία επαφή. Ζητά, λοιπόν, αυτός ο άνθρωπος να υπάρξουν άμεσα μέτρα, ούτως ώστε να αντικατασταθεί αύριο κιόλας αυτή η απώλεια. Το δεύτερο που ζητάει, είναι το επιδοτούμενο ταχύπλοο που κάνει τη γραμμή Αγαθονησίου - Κω και την κάνει μία φορά την εβδομάδα, να την κάνει τουλάχιστον δύο, διότι οι λειτουργικοί μηχανισμοί του κράτους βρίσκονται στην Κω. Στο Αγαθονήσι από πλευράς μηχανισμών δεν βρίσκεται τίποτα. Αυτοί οι άνθρωποι, λοιπόν, πρέπει να έρχονται σε επαφή. Κατά συνέπεια το να ζητά αυτή τη στιγμή άμεσα μέτρα, δεν είναι ένα θέμα μικροπολιτικό αλλά ουσιαστικό, διότι πρέπει να πω ότι το Αγαθονήσι, ένας βράχος πράγματι, έγινε νησί λόγω του Ανδρέα Παπανδρέου κακά τα ψέματα πριν δεν υπήρχε τίποτα. Δεν υπήρχε λιμάνι, έγινε λιμάνι. Δεν υπήρχε ηλεκτροφωτισμός, πήγε το φως. Προτού έρθει η κινητή τηλεφωνία, δεν υπήρχε η κλασική τηλεφωνία. Τους έβαλαν τηλέφωνα. Έγινε ο σχεδιασμός του ελικοδρομίου, έγιναν δρόμοι - τη στιγμή που δεν υπήρχε τίποτα - έγινε η ύδρευση του νησιού, έγινε ο ΧΥΤΑ. Και τώρα αυτοί οι άνθρωποι ζουν κάτω από το καθεστώς της κατάργησης του αφορολόγητου των νησιών κάτω των τριών χιλιάδων κατοίκων και με τον ισχύοντα ΦΠΑ στα νησιά, όπως ξέρετε, κύριε Υπουργέ. Δηλαδή, δεν εξαιρείται το Αγαθονήσι. Κατά συνέπεια το αδιέξοδο είναι μεγάλο. Το ερώτημα είναι τι να κάνουν αυτοί οι άνθρωποι. Να σηκωθούν να φύγουν, να έρθουν εδώ και να πάνε άλλοι να μείνουν στο νησί αυτό; Άρα, λοιπόν, θα σας παρακαλέσω πολύ να πείτε άμεσα, τώρα, ότι πρώτον το ταχύπλοο που επιδοτείται, θα έχει τουλάχιστον δύο φορές επαφή αντί για μία που υπάρχει τώρα. Το δεύτερο είναι, κάποιο άλλο πλοίο να κάνει το δρομολόγιο σ' αυτή τη γραμμή, μέχρις ότου να επανέλθει το «ΚΑΛΥΜΝΟΣ». Το τρίτο είναι το εξής: Δεν φτάνει να λέμε στους ανθρώπους ότι οι Υπουργοί ντύνονται φαντάροι και πάνε στο νησί και τους λένε «εδώ είμαστε εμείς». Στην πραγματικότητα πρέπει να είναι εκεί, διότι κάθε μέρα βλέπουν τα τούρκικα αεροπλάνα να περνάνε από πάνω τους, ενώ δεν έχουν καμμία επαφή με την Ελλάδα. Επομένως, αυτό το πράγμα δεν είναι κάτι απλό, κύριε Πρόεδρε. Βέβαια, θα μου πείτε ότι ο κ. Κουρουμπλής δεν φταίει μόνος του, αλλά είναι θέμα κυβερνητικό και πρέπει άμεσα να ληφθούν μέτρα εδώ και τώρα.
Με μία μικρή άνεση κι εσείς, κύριε Κουρουμπλή, έχετε τον λόγο.
Καλημέρα, κύριε Πρόεδρε. Καλημέρα, κυρίες και κύριοι συνάδελφοι. Πάντοτε η διαδικασία των επικαίρων ερωτήσεων έχει ένα ουσιαστικό ενδιαφέρον, γιατί από τη μία πλευρά κατατίθεται, κύριε Πρόεδρε, η αγωνία ενός συναδέλφου και από την άλλη πλευρά καλείται η Κυβέρνηση να εξηγήσει, να δεσμευθεί, να δώσει λύσεις. Κύριε Πρόεδρε, επισκέφθηκα πρόσφατα αυτήν την περιοχή και ακόμη νοτιότερα, το Καστελόριζο, το νησί της Ρω, το νησί της Στρογγύλης και το νησί της Σύμης. Θέλω να μεταφέρω στο ελληνικό Κοινοβούλιο, κύριε Πρόεδρε, ότι οι κάτοικοι της περιοχής όχι μόνο διατηρούν τη φιλοξενία και την αγάπη τους για την πατρίδα, αλλά προσδοκούν ότι όλη αυτή η κοινωνική και πολιτική σταθερότητα της Ελλάδας θα δώσει πολύ μεγαλύτερη έμφαση τον επόμενο χρόνο από πλευράς παρουσίας επισκεπτών και τουριστών, κάτι που θα τονώσει την οικονομία αυτών των νησιών. Κύριε Πρόεδρε, ο κύριος συνάδελφος, ο κ. Κρεμαστινός, εύστοχα καταθέτει την αγωνία του, όχι μόνο ως Βουλευτής της περιοχής, αλλά και ως πολιτικός που αφουγκράζεται τις αγωνίες του Αιγαίου. Θέλω, λοιπόν, να του πω και να πω σε όλους εδώ στην Αίθουσα του Κοινοβουλίου ότι από όταν ήμουν Υπουργός Εσωτερικών κατανόησα τη διάσταση των προβλημάτων ιδιαίτερα των μικρών νησιών. Έχουμε, κύριε Πρόεδρε, τριάντα επτά νησιά στην πατρίδα κατοικούμενα, στο Αιγαίο κυρίως, που είναι κάτω από πέντε χιλιάδες κατοίκους. Είναι ακόμα πιο δύσκολα τα πράγματα για αυτά τα νησιά. Ξεκινήσαμε, λοιπόν, ένα πάρα πολύ σοβαρό πρόγραμμα αναβάθμισης των ακτοπλοϊκών συγκοινωνιών. Πρέπει να σας πω με ειλικρίνεια ότι η δουλειά που κάναμε έχει αναγνωριστεί από όλους τους θεσμικούς παράγοντες του Αιγαίου και της περιφέρειας και των δημοτικών αρχών, γιατί στόχευε να αξιοποιηθούν όσο το δυνατόν περισσότερο και καλύτερα οι πόροι που διαθέτει το ελληνικό κράτος, προκειμένου πραγματικά να αντιμετωπίσουμε τα ζητήματα αυτά και να περιορίσουμε το αίσθημα του αποκλεισμού. Πρέπει να ομολογήσει κανείς και να αναγνωρίσει ότι έχουμε πολύ σημαντικές βελτιώσεις, γιατί, ξέρετε, τα λεφτά πλέον των λεγόμενων άγονων γραμμών, επειδή έγινε ένας τέτοιος σχεδιασμός, μπορώ να πω ότι υπηρετούν τους κατοίκους των νησιών και όχι τους επιχειρηματίες της ακτοπλοΐας. Έτσι, λοιπόν, και στη συγκεκριμένη περίπτωση ήταν διαφορετικά τα δρομολόγια, κύριε Κρεμαστινέ, και το ξέρετε. Ήταν πολύ λιγότερα τα δρομολόγια για το Αγαθονήσι. Τα τελευταία τρία χρόνια έχει βελτιωθεί ισχυρά, έχει ενισχυθεί σημαντικά η ακτοπλοΐα. Πράγματι προέκυψε τον τελευταίο καιρό αυτό το πρόβλημα, το οποίο πολύ σωστά επισημαίνετε. Διότι μετά από δύο χρόνια το συγκεκριμένο οχηματαγωγό που μπορούσε να πάει και σε δυσκολότερες καιρικές συνθήκες να προσεγγίσει το νησί, δεν μπορούσε να συνεχίσει γιατί έπρεπε να πάει σε διαδικασία επισκευών, πιστοποιήσεων όλων των διαδικασιών που μπορούν να του δώσουν τη δυνατότητα να είναι ένα αξιόπλοο πλοίο. Ξέρετε πολύ καλά ότι οι διαδικασίες σε αυτά τα ζητήματα κρατούν δύο και τρεις μήνες. Σε αυτό το μεσοδιάστημα που έχει μεσολαβήσει - γιατί από τις αρχές Φεβρουαρίου άρχισε το πλοίο να είναι σε διαδικασία ελέγχων και πιστοποιήσεων και επισκευών - προσπαθήσαμε να καλύψουμε τις ανάγκες χωρίς - γιατί θέλω να είμαι ειλικρινής - να έχουμε υποκαταστήσει αυτό που έφυγε, στον βαθμό δηλαδή των δυνατοτήτων που είχε αυτό που έφυγε. Ξέρετε, οι διαδικασίες αυτές δεν είναι τόσο απλές. Παρά ταύτα, επισπεύσαμε τις διαδικασίες του χρόνου παραμονής του πλοίου σε επισκευή και πιστοποίηση. Δεσμεύομαι, κύριε Κρεμαστινέ, ότι μέχρι τέλος Φεβρουαρίου, ενώ σε άλλες περιπτώσεις μπορεί αυτή η ιστορία να κρατάει και δύο και τρεις μήνες, τα πράγματα θα έχουν αποκατασταθεί πλήρως.
Κύριε Κρεμαστινέ, έχετε τον λόγο.
Επανέρχομαι πάλι με το ίδιο σκεπτικό. Θέλω να μας πείτε αν το ταχύπλοο που πάει μία φορά θα πάει δύο. Και βεβαίως το ταχύτερο δυνατό να αποκατασταθεί το «ΚΑΛΥΜΝΟΣ». Σωστό. Αλλά το ταχύπλοο να πάει δύο. Και αν μπορεί να γίνει μια καλύτερη εξυπηρέτηση, ακόμα καλύτερα. Όμως, αυτό που σας είπα, δεν αναιρεί αυτά που είπα την πρώτη φορά, ότι δηλαδή οι άνθρωποι αυτοί είχαν αφορολόγητο για να μένουν εκεί και αυτή στη στιγμή καταργείται. Καταργείται; Καταργείται. Τώρα έχουν το ΦΠΑ, το οποίο το έχουν σαν κίνητρο. Πόσο θα χάσει πια αυτό το κράτος από το ΦΠΑ του Αγαθονησίου και μερικών άλλων σαν το Αγαθονήσι νησιών, για να εξαιρεθεί; Δεν μιλώ για τα μεγάλα νησιά. Δεν μιλώ για την Μύκονο και τα άλλα μεγάλα νησιά, μιλάω για το Αγαθονήσι. Πόσο θα χάσει το κράτος; Δηλαδή η αγάπη και η προστασία δεν είναι μόνο στα λόγια, πρέπει να μεταφέρεται και σε πράξεις. Άρα, λοιπόν, ΦΠΑ, αφορολόγητο και συγκοινωνίες είναι τρία στοιχεία τα οποία είναι ζωτικά για αυτά τα μικρά νησιά, προκειμένου να παραμείνουν οι κάτοικοι τους, κύριε Κουρουμπλή και κύριε Χαρίτση από το Υπουργείο Οικονομικών, που κάθεστε δίπλα, για να μείνουν οι κάτοικοι εκεί πέρα πρέπει να έχουν τέτοια κίνητρα. Εάν δεν έχει κίνητρα, γιατί να μείνει ο άλλος στο Αγαθονήσι; Ποιοι άλλοι θα έρθουν να μείνουν στο Αγαθονήσι; Αυτοί που είναι δίπλα, το αντιλαμβάνεστε. Άρα, λοιπόν, δεν αρκεί να λέμε ότι ξέρετε, είδα στην περιοδεία ότι είναι ευχαριστημένοι στην Σύμη και στο Καστελόριζο. Εγώ δεν τα αμφισβητώ αυτά. Εγώ όμως, λέω τι πρέπει να γίνει αύριο. Και αυτό το αύριο θέλω να το πείτε: «Ναι, θα γίνει». Αυτό είναι το νόημα της ερώτησής μου. Και η αγωνία η δική μου, που βρίσκομαι στην Αθήνα δεν είναι τόσο μεγάλη για να πω ότι εγώ αγωνιώ περισσότερο από εσάς, αλλά είναι η αγωνία του δημάρχου του Αγαθονησίου που κάνει αυτές τις δηλώσεις. Εγώ μεταφέρω την αγωνία εκείνου, όχι τη δική μου και τη δική σας, που είναι κατανοητές. Οι άνθρωποι αυτοί υποφέρουν. Άρα, λοιπόν, πείτε τώρα ότι το ταχύπλοο θα πάει δύο φορές αντί για μία φορά, που είναι το πρώτο, ότι θα αποκατασταθεί - όπως είπατε - την 1η Μαρτίου η γραμμή, που είναι σεβαστό, κάντε για το ΦΠΑ εξαίρεση, το οποίο μπορεί να γίνει σίγουρα, διότι είναι εκατόν πενήντα κάτοικοι και το αφορολόγητο. Για όνομα του Θεού! Πόσο φόρο πια θα πάρει το κράτος από το Αγαθονήσι; Είναι θέματα τα οποία πρέπει να απαντηθούν. Διότι, η ευαισθησία, κύριε Πρόεδρε, δεν εκφράζεται με τα λόγια, εκφράζεται με τις πράξεις. Και εδώ η απάντηση είναι «πράξεις». Και ζητούμε πραγματικά ο Υπουργός τα τέσσερα αυτά σημεία - εσείς έχετε δικαίωμα να τα σχολιάσετε - εάν θα τα σχολιάσει η όχι, γιατί αυτό είναι το ερώτημα.
Κυρίες και κύριοι συνάδελφοι, η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Έρευνας και Θρησκευμάτων: «Ίδρυση Πανεπιστημίου Δυτικής Αττικής και άλλες διατάξεις». Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μία μαθήτριες και μαθητές και δύο συνοδοί - εκπαιδευτικοί τους από το 11ο Δημοτικό Σχολείο Γλυφάδας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Έχετε τον λόγο, κύριε Υπουργέ.
Κύριε Πρόεδρε, εάν στην πολιτική μας ζωή υπάρχουν διαφωνίες και διαφορετικές προσεγγίσεις, πιστεύω ότι το Αιγαίο είναι ένας χώρος που μας ενώνει όλους. Εκεί καταθέτουμε και την αγάπη μας και τον πατριωτισμό μας και τα συναισθήματα μας. Και πιστεύω ότι όλοι θέλουμε να γίνεται, όσο το δυνατόν, το καλύτερο. Και πρέπει να πω, κύριε Κρεμαστινέ - και το ξέρετε - ότι για την καταστροφή που υπέστη - από τις δύσκολες μετεωρολογικές συνθήκες που είχαν προκύψει - η Σύμη, ο ίδιος ο δήμαρχος μού έλεγε προχθές ότι ακόμα και οι ξένοι που μένουν στο νησί, είπαν ότι για πρώτη φορά είδαν μια τόσο απνευστί αντίδραση του κρατικού μηχανισμού. Γιατί ακριβώς θέλουμε να είμαστε κοντά σε αυτούς τους ανθρώπους, που ιδιαίτερα στα μικρά νησιά δεν ζουν απλώς, δεν προσπαθούν για να ζήσουν, υπηρετούν και κάποιες άλλες αξίες. Και νομίζω ότι σε αυτό έχουμε κοινό τόπο όλοι μας. Θέλω, λοιπόν, να δεσμευτώ και να σας πω ότι σε ότι αφορά το ταχύπλοο θα γίνει προσπάθεια, τώρα που θα κατέβω στο Υπουργείο, να δούμε μέχρι τέλος του μήνα, που θα επανέλθει το καινούργιο, το νέο αυτό οχηματαγωγό, να μπορέσουμε να βελτιώσουμε τη σύνδεσή του, για μία φορά ακόμα, με το νησί. Σε ό,τι αφορά τώρα αυτό που έχω πει, είναι δέσμευση. Κάνουμε τα αδύνατα δυνατά - και θα τα κάνουμε - για να υπάρξει αποκατάσταση. Και δεσμεύομαι γι' αυτό. Σε ό,τι αφορά το ζήτημα του ΦΠΑ: Κύριε συνάδελφε, ξέρετε ότι δεν είναι θέμα απλό. Η χώρα, δυστυχώς, βρίσκεται κάτω από συγκεκριμένες δεσμεύσεις. Και θα αδικήσετε αν πείτε ότι η Κυβέρνηση δεν το ήθελε ή ότι δεν ενδιαφέρθηκε. Οποιαδήποτε κυβέρνηση και να ήταν θα είχε κάνει αυτό που έπρεπε να κάνει και που πρέπει να κάνουμε όλοι. Ελπίζω, λοιπόν, ότι η χώρα θα βγει από αυτές τις δεσμεύσεις τον Αύγουστο. Και θα έχουμε κάποια περιθώρια καλύτερα στις κινήσεις που πρέπει να κάνουμε σε τέτοιου είδους πολύ κρίσιμα και απόλυτης προτεραιότητας ζητήματα. Θέλω, επίσης, να σας πω ότι ήδη μαζί με το Πανεπιστήμιο Αιγαίου έχουμε ξεκινήσει τη συζήτηση για να δούμε πώς θα μπορούσε να αλλάξει το πλαίσιο του λεγόμενου μεταφορικού ισοδυνάμου. Γιατί και εμείς, αλλά και η Ευρωπαϊκή Επιτροπή - και είναι η πρώτη φορά, κύριε Κρεμαστινέ, και το ξέρετε - πήγαμε και οργανώσαμε τα πράγματα με αυτό τον τρόπο: Πήγαμε στη Σύνοδο Κορυφής της Βαλέτα όπου η Διϋπουργική Επιτροπή ομοφώνως συμφώνησε στις προτάσεις της Ελλάδος και ενέταξε στις διακηρύξεις της Βαλέτα την ανάγκη για σοβαρή πολιτική στον χώρο της νησιωτικότητας. Ήδη, προχθές απέστειλα επιστολή στον Υπουργό Περιφερειών της Γαλλίας για να πάρει μια σχετική πρωτοβουλία. Έχουμε ενεργοποιήσει όλους τους Ευρωβουλευτές μας γι' αυτά τα ζητήματα και προσπαθούμε να πιέσουμε την Ευρωπαϊκή Επιτροπή, ώστε αυτό το περίφημο σχέδιο της εδαφικής συνοχής, για το οποίο μιλάει η Ευρώπη, να αποκτήσει ουσιαστικό περιεχόμενο. Αν θέλει η Ευρώπη να λέει ότι όλοι οι πολίτες της είναι ίσοι, πρέπει να δει τους νησιώτες πολίτες της σε όλη την Ευρώπη. Έχουμε κάνει εξαιρετικά καλή δουλειά. Ενεργοποιήσαμε τους είκοσι τρεις περιφερειάρχες των αμιγώς νησιωτικών περιφερειών της Ευρώπης. Έχουμε ενεργοποιήσει τους Υπουργούς των έντεκα χωρών όπου υπάγονται αυτές οι περιφέρειες. Γιατί επιτέλους η Ευρωπαϊκή Επιτροπή …
Κύριε Υπουργέ, κλείστε, παρακαλώ. Δεν θα κάνουμε τώρα ανάλυση της ευρωπαϊκής πολιτικής.
Κλείνω, κύριε Πρόεδρε. Η Ευρωπαϊκή Επιτροπή δεν μπορεί να μένει στις διακηρύξεις. Πρέπει να απαιτήσουμε στο επόμενο χρηματοδοτικό πρόγραμμα να υπάρξει ειδικό πρόγραμμα για τη νησιωτικότητα. Σας ευχαριστώ.
Επόμενη είναι η έβδομη με αριθμό 993/6-2-2018 επίκαιρη ερώτηση δεύτερου κύκλου του Βουλευτή Αττικής του Συνασπισμού Ριζοσπαστικής Αριστεράς, κ. Αθανασίου (Νάσου) Αθανασίου, προς τον Υπουργό Ναυτιλίας και Νησιωτικής Πολιτικής με θέμα: «Δεκάδες παροπλισμένα πλοία και ναυάγια στην περιοχή λιμένος Ελευσίνος». Κύριε Αθανασίου, έχετε τον λόγο.
Ευχαριστώ, κύριε Πρόεδρε. Κύριε Υπουργέ, δεν έχω τίποτα καινούργιο να πω. Και τούτο δεν είναι ευχάριστο για κάποιον που υπήρξε επί δεκαετίες δημοσιογράφος. Μια πόλη ετοιμάζεται για πολιτιστική πρωτεύουσα της Ευρώπης. Είναι η Ελευσίνα. Περί αυτής η ερώτηση. Η περιοχή του λιμένος Ελευσίνας έχει μετατραπεί εδώ και πολλά χρόνια σε νεκροταφείο ναυαγίων και σε αγκυροβόλιο παροπλισμένων, κατασχεμένων και άλλων επικίνδυνων σκαφών. Αποτέλεσμα; Η διακινδύνευση της ασφάλειας της ναυσιπλοΐας, η υποβάθμιση του θαλάσσιου περιβάλλοντος και της δημόσιας υγείας. Είναι έγκυρες οι πληροφορίες και προέρχονται από το Υπουργείο σας. Προς τιμήν σας, διότι άλλοι κρύβουν τα προβλήματα κάτω από το χαλί: Τα παροπλισμένα πλοία ανέρχονται σε τριάντα ένα, τα επικίνδυνα ή επιβλαβή σε δεκατέσσερα, τα κατασχεθέντα σε τέσσερα, τα ναυάγια εξακριβώνονται σε τριάντα ένα, παρακαλώ. Για τα είκοσι επτά έχουν εκδοθεί αποφάσεις ανέλκυσης, απομάκρυνσης ή εξουδετέρωσης με βάση νόμο του 2001. Σχετικά με τους χώρους του Οργανισμού Λιμένος Ελευσίνας, χώρους που έχει ζητήσει ο χώρος Ελευσίνας, εν όψει της ανακήρυξής του ως Πολιτιστικής Πρωτεύουσας της Ευρώπης, διατυπώνονται απορίες σχετικά με την έγκαιρη παράδοσή τους, ώστε να είναι αξιοποιημένοι κατά τον χρόνο που η πόλη θα λειτουργεί ως Πολιτιστική Πρωτεύουσα της Ευρώπης. Συνοπτικά, πώς σκοπεύετε να διαχειριστείτε τα παροπλισμένα, τα επικίνδυνα, τα κατασχεθέντα σκάφη, καθώς και εκείνα που έχουν ναυαγήσει στη θαλάσσια περιοχή της Ελευσίνας; Υπάρχουν χρήματα για ένα πρόγραμμα ανέλκυσης; Υπάρχει χρονοδιάγραμμα ενεργειών; Σε ποιο σημείο βρίσκονται οι συνεννοήσεις σας, σχετικά με τους χώρους του Οργανισμού Λιμένος Ελευσίνας, τους χώρους εκείνους συγκεκριμένα που έχουν ζητηθεί από το Δήμο Ελευσίνας, στο πλαίσιο προετοιμασίας της πόλης ως Πολιτιστικής Πρωτεύουσας της Ευρώπης;
Ορίστε, κύριε Υπουργέ. Επί του θέματος αποκλειστικά και μόνο.
Κύριε συνάδελφε, πρέπει και πάλι να αναγνωρίσω ότι η ερώτηση είναι εξαιρετικά στοχευμένη. Κύριε Πρόεδρε, αν κάνει κάποιος μια βόλτα σε αυτήν την ευρύτερη περιοχή, πραγματικά κινδυνεύει από κατάθλιψη. Βλέπει για δεκαετίες πλοία παροπλισμένα, πλοία εγκαταλελειμμένα, τα λεγόμενα «επικίνδυνα», πλοία μισοναυαγισμένα, πλοία ναυαγισμένα μέσα στον κόλπο της Ελευσίνας και βεβαίως, στην ευρύτερη περιοχή του Περάματος και του Πειραιά. Πρέπει επίσης να σας πω, κύριε Πρόεδρε, ότι το αποκορύφωμα όλης αυτής της ιστορίας είναι ότι υπάρχουν τρία ναυάγια στον κόλπο της Ελευσίνας, το ένα πάνω στο άλλο και μάλιστα, στο τρίτο να έχει χαθεί και ζωή. Υπάρχει ένα πλοίο το οποίο πρέπει να φύγει το ταχύτερο και για δέκα χρόνια βρίσκεται στις ακτές του κόλπου της Ελευσίνας, εξαιρετικά επικίνδυνο από τα υλικά που έχει πάνω. Υπάρχει πλοίο, ναυαγισμένο στις ακτές της Ελευσίνας, φορτωμένο τσιμέντο εδώ και σαράντα χρόνια. Όποιος ήθελε, κύριε Πρόεδρε, και δεν είχε τι να το κάνει, προκειμένου να πληρώνει φύλαξη, το εγκατέλειπε. Κύριε Πρόεδρε, παρατηρήσαμε και το εξής φαινόμενο: Να μεταγράφονται τα πλοία σε ανθρώπους οι οποίοι μετά από λίγο καιρό είχαν πεθάνει. Δυστυχώς, μέχρι τώρα δεν έχει ληφθεί καμμία, μα καμμία μέριμνα. Έχουν προχωρήσει με εντολή μου, κύριε Πρόεδρε, κυρίες και κύριοι συνάδελφοι, στην καταγραφή. Διότι, δεν σας κρύβω ότι αυτά τα πλοία τα εγκαταλελειμμένα, τις βραδινές ώρες - και το λέω δημόσια - , παίζουν και άλλους ρόλους. Χρησιμοποιούνται και για άλλους ρόλους. Έχω δώσει, λοιπόν, εντολή στα Λιμεναρχεία Πειραιά και Ελευσίνας, όχι μόνο να κάνουν καταγραφή, όχι να αυξήσουν τη φύλαξη, αλλά να κάνουν και έλεγχο, να δουν αν υπάρχουν πετρελαιοειδή, τα οποία πρέπει να φύγουν από τα πλοία. Έχω δώσει εντολή στον Οργανισμό Λιμένα Ελευσίνας να κοινοποιήσει, κύριε Πρόεδρε, τα τέλη που οφείλουν να πληρώνουν όλα αυτά τα πλοία τα οποία ήταν συσσωρευμένα σε ένα ποσό ύψους 14 εκατομμυρίων, χωρίς να είχαν αποσταλεί ποτέ στους υπευθύνους. Ξεκίνησε, λοιπόν, μια τέτοια διαδικασία, να αναζητηθούν οι υπεύθυνοι. Κύριε Πρόεδρε, η νομοθεσία έχει πάρα πολλά κενά. Πώς γίνεται η κατάσχεση; Σε τι χρόνο; Με διάφορες παρεμβάσεις όλα αυτά, από ό,τι πληροφορούμαι, αφήνονταν στα αζήτητα. Εμείς, λοιπόν, είμαστε αποφασισμένοι αυτή την εικόνα να την αλλάξουμε, δηλαδή τα επικίνδυνα να απομακρυνθούν το ταχύτερο, οι υπεύθυνοι των παροπλισμένων να τα μεταφέρουν στα αγκυροβόλια, όπου εκεί υπάρχει φύλαξη αλλά, και όσα είναι αρόδο που πάλι αφήνονται εκεί για να μην πληρώσουν φύλαξη και βεβαίως αυτά καθαυτά τα ναυάγια. Θα φέρουμε στη Βουλή διάταξη νόμου - νομίζω θα συμφωνήσουμε όλοι - που θα επιλύει διαδικαστικά ζητήματα.
Επί της διατάξεως θα μιλήσετε στη δευτερολογία σας.
Εντάξει, κύριε Πρόεδρε. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο εκπαιδευτικοί συνοδοί τους από το 2ο Γενικό Λύκειο Μίκρας Θεσσαλονίκης. Η Βουλή τούς καλωσορίζει. Κύριε Αθανασίου, έχετε τον λόγο.
Τούτο είναι επικίνδυνο θέμα, αλλά δεν είναι εντυπωσιακό, κύριε Υπουργέ, και το γνωρίζετε πολύ καλύτερα από μένα. Πού είναι ο κίνδυνος, κύριε Πρόεδρε; Όταν έχουμε μια πετρελαιοκηλίδα στην επιφάνεια, επειδή εντυπωσιάζει, επειδή φωτογραφίζεται, επειδή μαγνητοσκοπείται, την προβάλλουμε και οι πάντες διαμαρτύρονται και έχουν την ευκαιρία, αν δεν είναι γνήσιοι λάτρεις του περιβάλλοντος, να παραστήσουν τον λάτρη του περιβάλλοντος. Σε ορισμένα από τα πλοία αυτά υπάρχουν μέσα πετρελαιοειδή, δηλαδή είναι περιβαλλοντικές νάρκες. Αν ραγίσει - για να το πω έτσι - αυτό το πλοίο, το πετρέλαιο αυτό διαχύθηκε στη θάλασσα. Εδώ και δεκαετίες, παρ' ότι είχε δημιουργηθεί ο ν.2881/2001, δεν έχει γίνει τίποτα. Κατά τούτο, ο κ. Κουρουμπλής αξίζει τον έπαινό μας. Ενώ από το 2001 μέχρι σήμερα δεν έχει γίνει τίποτα για δεκάδες επικίνδυνα, πολύ επικίνδυνα πλοία, τώρα πάει κάτι να γίνει. Και σε αυτή την κατεύθυνση πρέπει να πιέζουμε όλοι. Ελπίζω να βρεθούν και να εκχωρηθούν τα σχετικά κονδύλια. Σχετικά με τους χώρους, κύριε Υπουργέ, που πρέπει να διατεθούν - σύμφωνα και με διακήρυξη του Πρωθυπουργού στο Περιφερειακό Συνέδριο της Δυτικής Αττικής στον Δήμο Θεσσαλονίκης - χρειάζεται μια ενημέρωση επ' αυτού. Επίσης, παίρνω την ευκαιρία να πω - αφού και ο κύριος Πρόεδρος μας δίνει περισσότερο χρόνο - ότι πρέπει να συλλογιστούμε το αίτημα πολλών κατοίκων της Ελευσίνας για θαλάσσια σύνδεση ανάμεσα στην Ελευσίνα και τη Σαλαμίνα. Μιλούμε για την Ελευσίνα, μια πόλη που δεν την αγκαλιάζουν μόνο τα καυσαέρια, αλλά και η θάλασσα, οι απαράμιλλες αρχαιότητες, καθώς επίσης και οι μουσικές του Ιωάννη Ξενάκη, του Δήμου Μούτση και του Μάνου Χατζιδάκι. Ευχαριστώ, κύριε Πρόεδρε.
Κατά σύμπτωση ξεκινάει στο Μουσείο της Ακρόπολης μεγάλη περιοδική έκθεση, μύηση, θυσίες και ιερά μυστικά, με ευρήματα από τον Δήμο Ελευσίνας. Ορίστε, κύριε Υπουργέ, έχετε τον λόγο.
Ευχαριστώ, κύριε Πρόεδρε. Θα προχωρήσουμε, λοιπόν, αποφασιστικά για αυτό το ζήτημα των επικίνδυνων και εγκαταλελειμμένων πλοίων, καθώς και για τα πλοία που έχουν ναυαγήσει μέσα στον κόλπο της Ελευσίνας και του Πειραιά. Πιστεύω ότι πολύ σύντομα θα απαλλάξουμε την περιοχή, για πολλούς και διάφορους λόγους, όχι μόνο από αυτή την εικόνα, αλλά και την ουσία των καταστάσεων που δημιουργούν αυτά τα πλοία. Σε ό,τι αφορά την παραχώρηση των χωρών, προχωρούμε όλο αυτόν τον καιρό σε μια πρωτότυπη - θα έλεγα - διαδικασία. Υλοποιείται παραχώρηση εκτάσεων σε δήμους όπου υπάρχουν ζώνες λιμένων και δίνουμε τη δυνατότητα σε πόλεις που ήταν αποκλεισμένες από το θαλάσσιο μέτωπο της περιοχής τους να αλλάξουν εικόνα και δυνατότητα. Στον Δήμο Αλεξανδρούπολης παραχωρήσαμε πενήντα πέντε στρέμματα. Στον Δήμο Καβάλας παραχωρήσαμε είκοσι δύο στρέμματα. Στον Δήμο Ηγουμενίτσας παραχωρήσαμε διακόσια πενήντα στρέμματα. Στον Δήμο Πατρέων παραχωρήσαμε διακόσια πενήντα στρέμματα. Αρκετά στρέμματα παραχωρήσαμε στους Δήμους Πειραιά, Περάματος και Σαλαμίνος. Προχωρήσαμε τώρα - για να ενημερώσω τον κύριο συνάδελφο - μετά την εξαγγελία του Πρωθυπουργού, στην παραχώρηση χώρων που είχε ζητήσει ο Δήμος Ασπροπύργου, ο Δήμος Μεγαρέων και σε τέσσερις χώρους πολύ κρίσιμους που εξασφαλίζουν πρόσβαση στον Δήμο Ελευσίνος στη θάλασσα. Παράλληλα, εκπονείται το master plan του λιμανιού της Ελευσίνας προκειμένου να γίνει το καινούργιο λιμάνι. Μόλις ολοκληρωθεί το master plan, τότε θα εξεταστούν από το ΤΑΙΠΕΔ και οι δυο υπόλοιποι χώροι που κατά καιρούς έχουν ζητηθεί από τον Δήμο Ελευσίνας. Αυτή τη στιγμή, λοιπόν, προχώρησε, κύριε συνάδελφε, το ΤΑΙΠΕΔ στη συνέλευση των μετόχων του οργανισμού, έδωσε την έγκριση για την παραχώρηση όλων αυτών που σας είπα. Ήδη αυτή η έγκριση πήγε στον Οργανισμό Λιμένα και έγινε αποδεκτή. Σήμερα κατά συγκυρία αποστέλλεται στα συναρμόδια Υπουργεία. Η γραφειοκρατία δυσκολεύει αυτά τα θέματα. Δεσμεύομαι, όμως, ότι γρήγορα θα έχουμε την έχουμε την υπουργική απόφαση που θα συνυπογράψουν οι συναρμόδιοι Υπουργοί. Φιλοδοξώ ότι μέχρι τέλη Μαρτίου, μέσα στον Απρίλιο, θα έχουμε τελειώσει. Θα παραχωρηθούν αυτοί οι χώροι, για να μπορούν να αξιοποιηθούν από τους τρεις δήμους στους οποίους έχω αναφερθεί. Σας ευχαριστώ, κύριε Πρόεδρε.
Προχωράμε στις δυο τελευταίες ερωτήσεις, στις οποίες θα απαντήσει ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης. Πρώτη θα συζητηθεί η τρίτη με αριθμό 1104-16/2/2018 επίκαιρη ερώτηση δεύτερου κύκλου του Βουλευτή της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου με θέμα: «Ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας». Κύριε Κωνσταντινόπουλε, έχετε τον λόγο.
Ευχαριστώ, κύριε Πρόεδρε. Να ευχαριστήσω και τον Υπουργό που έρχεται στη Βουλή. Κάτι τέτοιο δεν συμβαίνει με τον Υπουργό Εθνικής Οικονομίας, κύριε Πρόεδρε. Η ερώτησή μου για το θέμα της «ΕΘΝΙΚΗΣ ΑΣΦΑΛΙΣΤΙΚΗΣ» - κι απευθύνομαι σε εσάς, στο Προεδρείο - έχει κατατεθεί τους τελευταίους πέντε μήνες δεκάδες φορές και δυστυχώς, κύριε Πρόεδρε, ο Υπουργός Εθνικής Οικονομίας κ. Τσακαλώτος δεν έρχεται να απαντήσει σε ένα θέμα - θα μου επιτρέψετε να το πω και με συγχωρείτε, κύριε Υπουργέ - το οποίο φαίνεται ότι οδηγείται στο να μην προχωρήσει η διαδικασία όλη αυτή της «ΕΘΝΙΚΗΣ ΑΣΦΑΛΙΣΤΙΚΗΣ». Υπάρχουν καταγγελίες πια ότι η Κυβέρνηση επέλεξε τον αγοραστή πριν μάθει και βρει αν υπάρχουν χρήματα. Δυστυχώς, η Κυβέρνηση δεν έρχεται στη Βουλή να απαντήσει. Κάτι πρέπει να γίνει. Είναι πέντε μήνες, κύριε Υπουργέ. Δεν είναι ένας μήνας και δυο.
Να σας δώσω μια πληροφορία. Σας μηδενίζω τον χρόνο του ενός λεπτού, για να μπείτε μετά στην ερώτηση. Απ' ό,τι ενημερώθηκα από τις Υπηρεσίες, είναι στο πρόγραμμα της Δευτέρας. Αλλά δεν μπορώ να σας βεβαιώσω ότι θα γίνει. Μη χάσουμε άλλο χρόνο, όμως.
Εδώ και πέντε μήνες. Κύριε Πρόεδρε, στις 19: 50 σήμερα θα δεχθώ τηλέφωνο. Είναι η μόνιμη ώρα που το Υπουργείο επικοινωνεί. Κύριε Υπουργέ, σας ευχαριστώ που ήρθατε. Είχαμε συζητήσει αυτή την ερώτηση στις 20 Μαρτίου 2017. Παρά τις διαφωνίες μας, όπως είπατε κι εσείς, πρόθεσή σας ήταν να πραγματοποιηθούν αυτά τα τρία έργα, δηλαδή, τα αποχετευτικά δίκτυα Καλλιανίου, Κοντοβάζαινας και Λεβιδίου Αρκαδίας εντός της συγκεκριμένης προγραμματικής περιόδου. Μάλιστα, είχατε πει ότι θα βρούμε τον τρόπο είτε από το «ΥΜΕΠΕΡΑΑ», το Τομεακό Αναπτυξιακό Πρόγραμμα, είτε από το Περιφερειακό Πρόγραμμα είτε από εθνικούς πόρους να υλοποιήσουμε αυτά τα τρία έργα. Θέλω να σας ρωτήσω τώρα, έναν χρόνο μετά, είμαστε στον Φεβρουάριο του 2018, αν κάτι από όλα αυτά έχει προχωρήσει και πού βρίσκεται η διαδικασία. Σας ευχαριστώ πολύ.
Ευχαριστούμε, κύριε Κωνσταντινόπουλε. Κύριε Χαρίτση, έχετε τον λόγο.
Ευχαριστώ, κύριε Πρόεδρε. Θα μου επιτρέψετε να ξεκινήσω από το γενικό, για να έρθω στο ειδικό. Μιλάμε για μια μεγάλη κατηγορία έργων, τα έργα λυμάτων, σχετικά με τα οποία πράγματι αντιμετωπίζουμε πολύ σημαντικές εκκρεμότητες στο σύνολο της χώρας. Είναι εκατοντάδες έργα τα οποία βρίσκονται σε εκκρεμότητα και θα έπρεπε να έχουν υλοποιηθεί όχι χθες, όχι πέρυσι, αλλά πριν από δεκαετίες. Νομίζω ότι σε αυτό συμφωνούμε όλοι. Προσπαθούμε να βρούμε λύσεις, για να αντιμετωπίσουμε χρηματοδοτικά τις πολύ μεγάλες ανάγκες οι οποίες έχουν προκύψει. Πολύ πρόσφατα, πριν από δέκα μέρες περίπου, σε συνέντευξη Τύπου με τους συναρμόδιους Υπουργούς, τον κ. Σκουρλέτη και τον κ. Φάμελλο, παρουσιάσαμε τον συνολικό σχεδιασμό που υπάρχει για την αντιμετώπιση του προβλήματος της εκτέλεσης των έργων για τα λύματα σε όλη τη χώρα. Ο σχεδιασμός αυτός περιλαμβάνει, για πρώτη φορά, μια συνολική χρηματοδότηση ύψους 916 εκατομμυρίων ευρώ. Μέσα σε αυτά τα χρήματα περιλαμβάνονται και 200 εκατομμύρια, τα οποία, από τη ρήτρα αναθεώρησης του ΕΣΠΑ, δώσαμε αποκλειστικά για αυτά τα έργα, για τα λύματα. Μιλάμε, λοιπόν, για μια πάρα πολύ σημαντική χρηματοδότηση, η οποία θα καλύψει, όμως, μια πολύ σημαντική κατηγορία έργων. Αυτό συνδέεται με το συγκεκριμένο ερώτημα και γι' αυτό το αναφέρω, τους οικισμούς Γ΄ κατηγορίας. Μιλάμε, δηλαδή, για τους οικισμούς από δύο έως δεκαπέντε χιλιάδες κατοίκους. Αυτός είναι ο συνολικός χρηματοδοτικός σχεδιασμός για αυτή την κατηγορία έργων. Στην τρέχουσα προγραμματική περίοδο, λοιπόν, θα υλοποιηθούν όλα τα έργα κατηγορίας Γ΄, βάσει αυτού του σχεδιασμού. Έρχομαι, όμως, τώρα στο συγκεκριμένο. Εδώ έχουμε να κάνουμε - και εσείς, μιας και είστε από την περιοχή και ασχολείστε με το έργο καιρό, το γνωρίζετε πάρα πολύ καλά - με μια ιδιάζουσα περίπτωση. Ποια είναι η ιδιάζουσα περίπτωση; Να το εξηγήσουμε δημοσίως, για να το γνωρίζουν όλοι. Το γεγονός ότι έχουμε τρία ουσιαστικά έργα ομαδοποιημένα, γκρουπαρισμένα μεταξύ τους σε ένα, έργα όμως που είναι μεταξύ τους ανόμοια. Έχουμε το Λεβίδι, το οποίο είναι πράγματι κατηγορίας Γ΄ και θα μπορούσε να προχωρήσει σε αυτή τη χρηματοδότηση στην οποία αναφέρθηκα πριν. Έχουμε, όμως, άλλα δύο έργα, τα οποία δεν ανήκουν σε αυτή την κατηγορία. Άρα η διαδικασία η οποία έγινε για ένταξη στο ΕΣΠΑ του συγκεκριμένου έργου δεν μπορεί να προχωρήσει, ακριβώς επειδή τα δύο από τα τρία έργα τα οποία εντάσσονται σε αυτό το συνολικό έργο δεν ανήκουν στην κατηγορία η οποία είναι επιλέξιμη από τον κανονισμό της Ευρωπαϊκής Ένωσης στην τρέχουσα προγραμματική περίοδο. Για να μπορέσουμε, λοιπόν, να αντιμετωπίσουμε αυτό το πρόβλημα, γιατί είναι ένα πρόβλημα που αντιμετωπίζουμε και σε άλλα αντίστοιχα έργα σε όλη την Ελλάδα, προχωρήσαμε, πέρα από τη χρηματοδότηση του ΕΣΠΑ και τους πόρους στους οποίους αναφέρθηκα πριν, στη δημιουργία ενός νέου χρηματοδοτικού εργαλείου, το οποίο ανακοινώσαμε πριν από λίγο διάστημα. Σήμερα έχω την ευκαιρία για πρώτη φορά εδώ στην Εθνική Αντιπροσωπεία και με αφορμή την ερώτησή σας, κύριε Κωνσταντινόπουλε, να ανακοινώσω ότι χθες το βράδυ προχωρήσαμε και στην υπογραφή της σχετικής κοινής υπουργικής απόφασης. Τι είναι αυτό το χρηματοδοτικό εργαλείο; Αφορά ακριβώς τέτοιου τύπου έργα υποδομών, δανειοδότηση των δήμων από την Ευρωπαϊκή Τράπεζα Επενδύσεων, μετά από προτάσεις τις οποίες θα συλλέξουμε εμείς και αποπληρωμή αυτής της δανειοδότησης από το εθνικό σκέλος του Προγράμματος Δημοσίων Επενδύσεων. Άρα οι δήμοι, οι δικαιούχοι αυτών των έργων, δεν επιβαρύνονται καθόλου από το συγκεκριμένο πρόγραμμα. Με την ευκαιρία, λοιπόν, της ερώτησης καλώ στη συγκεκριμένη περίπτωση τον αρμόδιο δήμο. Θα έχουμε την ευκαιρία τις επόμενες ημέρες στο περιφερειακό συνέδριο που οργανώνουμε στην Τρίπολη, στην πρωτεύουσα της Αρκαδίας, που θα συναντηθούμε και με τους δημάρχους, να το συζητήσουμε από κοντά. Την επόμενη εβδομάδα θα εκδοθεί η πρόσκληση αυτού του νέου χρηματοδοτικού εργαλείου, του νέου προγράμματος, το οποίο μάλιστα, να πω εδώ ότι, επειδή ακριβώς δεν είναι ΕΣΠΑ και δεν συμπεριλαμβάνει όλες τις κανονιστικές διαδικασίες και τα εμπόδια του ΕΣΠΑ, θα τρέξει πάρα πολύ γρήγορα. Καλούμε, λοιπόν, τους δήμους να υποβάλουν πρόταση για αυτό το πράγματι - συμφωνώ - πολύ σημαντικό έργο, το οποίο πρέπει να υλοποιηθεί. Για να απαντήσω, λοιπόν, και ευθέως στο ερώτημα, έτσι όπως το θέσατε κι εσείς, ναι, βρήκαμε τον τρόπο μέσω αυτού του νέου εργαλείου να χρηματοδοτήσουμε αυτό το πολύ σημαντικό έργο για την περιοχή.
Ο Βουλευτής, κ. Ιωάννης Πλακιωτάκης, ζητεί άδεια ολιγοήμερης απουσίας στο εξωτερικό από τις 22 Φεβρουαρίου 2018 μέχρι τις 26 Φεβρουαρίου 2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κύριε Κωνσταντινόπουλε, έχετε τον λόγο.
Ευχαριστώ, κύριε Πρόεδρε. Χαίρομαι, κύριε Υπουργέ, πραγματικά γιατί, πρώτον, όσον αφορά το Λεβίδι μπαίνει στη Γ΄ κατηγορία που υπάρχει. Εγώ θα απευθυνθώ στον δήμο, θα το πείτε κι εσείς, διότι δεν έρχεστε μόνο στην πρωτεύουσα της Αρκαδίας, έρχεστε στην πρωτεύουσα της Πελοποννήσου, κύριε Χαρίτση. Όπου είναι η Αρκαδία και η Τρίπολη είναι και η πρωτεύουσα - όπως ξέρετε, πάρα πολύ καλά - της Πελοποννήσου. Και νομίζω δεν θα έχετε κάποιο πρόβλημα σε αυτό. Άρα εμείς σας καλωσορίζουμε και σας λέμε να περάσετε κι ωραία στην Τρίπολη και στην Πελοπόννησο.
Εντάξει, κόψτε κάτι, κύριε Κωνσταντινόπουλε.
Να μην ξεχνάμε, γιατί ξέρετε μπορεί να δημιουργηθούν μετά αλυτρωτικές προθέσεις από άλλους νομούς, κύριε Πρόεδρε. Θέλω να πω το εξής: Είναι πολύ σημαντικό ότι δημιουργείτε ένα νέο χρηματοδοτικό εργαλείο. Απ' ό,τι καταλαβαίνω δεν έχει σχέση με το ΕΣΠΑ, για να έχει θέματα κανονιστικά. Θεωρώ ότι είναι κάτι το οποίο, εσείς το ξέρετε καλύτερα, αυτή τη στιγμή, γιατί το διαχειρίζεστε. Άρα αυτό που πρέπει να ζητήσουμε άμεσα και θα το κάνω κι εγώ με επιστολή μου και στους δήμους - κι εγώ θα τους ενημερώσω όλους τους δήμους της Αρκαδίας και ελπίζω όλοι να το κάνουν - είναι να υποβάλουν την επόμενη εβδομάδα, όπως είπατε, αυτή τη διαδικασία. Πράγματι, σας ευχαριστώ και ελπίζω ότι αυτό το πράγμα θα υλοποιηθεί σύντομα.
Νομίζω ελάχιστα έχετε να πείτε, κύριε Υπουργέ, γιατί τα είπατε όλα, αλλά έχετε τον λόγο. Τον λόγο έχει ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης.
Ήδη να σας ενημερώσω, κύριε Κωνσταντινόπουλε, ότι μέσα από τη συνεργασία την οποία έχουμε αναπτύξει με τους φορείς της αυτοδιοίκησης στη συγκεκριμένη περίπτωση και με την ΚΕΔΕ και με το Ταμείο Παρακαταθηκών και Δανείων έχουμε ενημερώσει συνολικά τους δήμους γι' αυτό το νέο πρόγραμμα. Βεβαίως, θα ήταν πολύ χρήσιμο κι εσείς από τη μεριά σας να ενημερώσετε τον δήμο γι' αυτή τη νέα χρηματοδοτική δυνατότητα μέσα στις επόμενες ημέρες και για τη συγκεκριμένη περίπτωση αυτού του πολύ σημαντικού έργου, ώστε να προχωρήσουμε πάρα πολύ γρήγορα στην ένταξή του στο νέο χρηματοδοτικό εργαλείο και στην υλοποίησή του. Ευχαριστώ.
Συνεχίζουμε με την πρώτη με αριθμό 2431/9-1-2018 ερώτηση του κύκλου των αναφορών και ερωτήσεων του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Οικονομίας και Ανάπτυξης με θέμα: «Έγκριση του έργου βελτίωσης του χιονοδρομικού κέντρου Φαλακρού στον Νομό Δράμας». Τον λόγο έχει ο κ. Κυριαζίδης.
Ευχαριστώ, κύριε Πρόεδρε. Κύριε Υπουργέ, θα ήθελα να εκφράσω την ικανοποίησή μου για την παρουσία σας, γιατί δεν είναι σύνηθες φαινόμενο, θα μου επιτραπεί να πω, όπως έχουν πει κι άλλοι συνάδελφοι. Είναι κάτι για το οποίο μας στενοχωρείτε. Με την ευκαιρία, όμως, της παρουσίας σας θα ήθελα να σας μεταφέρω την αγωνία και την ανησυχία της τοπικής κοινωνίας που υπηρετώ για ένα ζήτημα που μας ταλανίζει, μας βασανίζει, δημιουργεί τριβές, δημιουργεί αντιπαλότητα σε τοπικό επίπεδο και γι' αυτό θα παρακαλούσα για το ζήτημα που θα αναφερθώ να έχουμε μία δημιουργική συζήτηση κι ένα αποτέλεσμα θετικό, όπως θέλω να πιστεύω. Το χιονοδρομικό κέντρο Φαλακρού αποτελεί για τον Νομό Δράμας σημαντικό πόλο τουριστικής έλξης, καθώς ως γνωστόν πέραν της εξαιρετικής αλπικής ομορφιάς του, παραμένει ένα από τα μεγαλύτερα χιονοδρομικά κέντρα της χώρας. Στο πλαίσιο αυτό κι επί σκοπό αναβάθμισης του χιονοδρομικού, πρέπει να σημειωθεί ότι με συντονισμένες ενέργειες αναλήφθηκαν από πλευράς μου, κατά την κυβερνητική μου θητεία 2012-2014, σημαντικές πρωτοβουλίες, προκειμένου να υπάρξουν οι κατάλληλες αδειοδοτήσεις, σήμα λειτουργίας κ.λπ., και κυρίως να βελτιωθούν οι υφιστάμενες υποδομές. Μάλιστα, εδώ και καιρό αναμένεται η έγκριση του έργου από πλευράς περιφέρειας, όπως σας έχει εισηγηθεί, για τη βελτίωση της λειτουργίας του χιονοδρομικού κέντρου προϋπολογισμού 1,6 εκατομμυρίων ευρώ για την τύχη της οποίας δεν υπάρχει δυστυχώς καμμία σχετική πληροφόρηση. Από τον Αύγουστο βεβαίως, απ' ό,τι έχω πληροφορηθεί έχει κατατεθεί η σχετική εισήγηση. Λαμβάνοντας υπ' όψιν όλα αυτά, κύριε Υπουργέ, θα ήθελα να ρωτήσω αν έχει εγκριθεί το ως άνω έργο βελτίωσης του χιονοδρομικού κέντρου Φαλακρού και αν ναι, πότε θα υλοποιηθεί αυτό. Αν όχι για ποιον λόγο υφίσταται αυτή η μακρά καθυστέρηση; Δεύτερον, δεδομένου ότι γίνεται μια παραχώρηση σε έναν ιδιώτη με τον τρόπο αυτό να εκμεταλλευθεί σε έναν βαθμό τη λειτουργία του χιονοδρομικού - διότι υπήρχαν άλλα ζητήματα στο παρελθόν - να μας ενημερώσετε αν υπάρχει κάτι σχετικό επ' αυτού. Το τρίτο που θέλω να σας ρωτήσω είναι το εξής: Σε επίπεδο κεντρικής διοίκησης - εσάς εννοώ - σε ποιες ενέργειες θα προβείτε για την περαιτέρω ενίσχυση και ανάδειξη αυτού του σημαντικού τουριστικού προορισμού, που είναι ένας πνεύμονας ζωής και οικονομικής επιβίωσης ενός τόπου που είναι απομονωμένος και απόμακρος; Ευχαριστώ.
Το Φαλακρό όρος, κύριε Κυριαζίδη, είναι πράγματι πανέμορφο. Τον λόγο έχει ο κύριος Υπουργός.
Ευχαριστώ, κύριε Πρόεδρε. Κύριε Κυριαζίδη, ευχαριστώ και εσάς για την ερώτησή σας. Βεβαίως ο στόχος είναι να ξεκαθαρίσουμε λίγο τα πράγματα και να γίνει - όπως είπατε και εσείς - μια δημιουργική συζήτηση και όχι ένα παιχνίδι εντυπώσεων, το οποίο νομίζω ότι δεν προσφέρει τίποτα σε κανέναν και χαίρομαι, γιατί βάζει η ερώτηση κάποια ζητήματα τα οποία πρέπει, όντως, να απαντηθούν. Έρχομαι στο πρώτο ερώτημα, για να μιλήσουμε συγκεκριμένα. Πράγματι από την περιφέρεια υποβλήθηκε τον Αύγουστο του 2017 η πρόταση για τη χρηματοδότηση του έργου από εθνικούς πόρους, δηλαδή από το εθνικό σκέλος του Προγράμματος Δημοσίων Επενδύσεων. Βάσει αυτής της πρότασης, οι αρμόδιες υπηρεσίες του Υπουργείου μας, η Διεύθυνση Δημοσίων Επενδύσεων του Υπουργείου Οικονομίας και Ανάπτυξης, ζήτησαν από την περιφέρεια να καταθέσει αναλυτική χρηματοοικονομική μελέτη - που είναι κανονιστικά απαραίτητη για τη χρηματοδότηση του έργου - , η οποία να αποδεικνύει τη βιωσιμότητα του συγκεκριμένου χιονοδρομικού κέντρου. Επιπλέον, ζητήθηκαν στοιχεία από την περιφέρεια, που να τεκμηριώνουν ότι το έργο αυτό πληροί τις προϋποθέσεις των σχετικών διατάξεων για τις κρατικές ενισχύσεις. Γνωρίζετε ότι οι κρατικές ενισχύσεις είναι ένα ζήτημα που μας απασχολεί πάρα πολύ. Προσπαθούμε προτού προχωρήσουμε σε μία χρηματοδότηση να έχουμε επιλύσει αυτό το ζήτημα, για να μην το βρούμε μπροστά μας με τις σχετικές υπηρεσίες της Ευρωπαϊκής Επιτροπής. Η περιφέρεια δεν έχει καταθέσει ακόμα τα σχετικά συμπληρωματικά στοιχεία. Άρα αναμένουμε από τη μεριά της την κατάθεση αυτών, για να προχωρήσουμε. Να τονίσω όμως εδώ, σε αυτό το σημείο, ότι δεν αποτελεί συνήθη πρακτική - αν θέλετε - η χρηματοδότηση του λειτουργικού κόστους μιας οικονομικής δραστηριότητας. Από τους εθνικούς πόρους του Προγράμματος Δημοσίων Επενδύσεων χρηματοδοτούνται κυρίως, κατά βάση, έργα υποδομών και αναβάθμιση πάγιων εγκαταστάσεων, όχι όμως η λειτουργία. Σε κάθε περίπτωση, όμως, είναι απαραίτητη προϋπόθεση - το επαναλαμβάνω - η εκπόνηση και η προσκόμιση αυτής της μελέτης οικονομικής βιωσιμότητας. Νομίζω θα συμφωνήσετε μαζί μου ότι στο παρελθόν, στις προηγούμενες δεκαετίες, η διάθεση χρημάτων από το Πρόγραμμα Δημοσίων Επενδύσεων με έναν τρόπο ανορθολογικό, με έναν τρόπο ο οποίος δεν βασιζόταν σε σχετικές μελέτες και σχεδιασμούς, πλήγωσε την εθνική οικονομία και αυτά είναι λάθη που δεν πρέπει να επαναλάβουμε. Εφόσον, λοιπόν, υποβληθούν τα σχετικά έγγραφα και οι σχετικές μελέτες που έχουν ζητηθεί, θα προχωρήσουμε στην χρηματοδότηση του έργου από το εθνικό σκέλος του Προγράμματος Δημοσίων Επενδύσεων. Σε σχέση με το δεύτερο ερώτημά σας, θα μου επιτρέψετε να πω ότι ο μόνος αρμόδιος να απαντήσει είναι η περιφέρεια, η οποία έχει τη σύμβαση με τον ιδιώτη. Άρα πρέπει να απευθυνθείτε εκεί, έτσι ώστε να πληροφορηθείτε τους όρους παραχώρησης, αλλά και το κατά πόσον ο ιδιώτης τηρεί τις συμβατικές του υποχρεώσεις, όπως αναφέρετε στο ερώτημά σας. Ενώ σε σχέση με το τρίτο ερώτημα, γνωρίζετε πάρα πολύ καλά ότι έχουμε αναπτύξει στο Υπουργείο Οικονομίας μια σειρά από χρηματοδοτικά εργαλεία για τη χρηματοδότηση τέτοιου τύπου έργων. Είναι εργαλεία τα οποία απευθύνονται τόσο σε ιδιώτες όσο και σε φορείς της αυτοδιοίκησης. Στην προηγούμενη ερώτηση είχαμε τη δυνατότητα με τον ερωτώντα Βουλευτή να συζητήσουμε ένα τέτοιο εργαλείο. Από το πρόγραμμα ΕΠΑΝΕΚ του ΕΣΠΑ έχουν εκδοθεί δύο προσκλήσεις που αφορούν υφιστάμενες και νέες τουριστικές επιχειρήσεις. Σε αυτά τα προγράμματα θα μπορούσε ενδεχομένως να υποβληθεί πρόταση και από τον φορέα διαχείρισης του χιονοδρομικού κέντρου του Φαλακρού. Αυτά τα προγράμματα έχουν συνολικό προϋπολογισμό 210 εκατομμύρια ευρώ. Το αμέσως επόμενο διάστημα ξεκινάει και η λειτουργία του νέου Ταμείου Υποδομών το οποίο δημιουργήσαμε με την Ευρωπαϊκή Τράπεζα Επενδύσεων και το οποίο θα χρηματοδοτήσει την αναβάθμιση τοπικών υποδομών και τουριστικού χαρακτήρα. Άρα και εκεί θα υπάρχει δυνατότητα χρηματοδότησης τέτοιων έργων και τέτοιων υποδομών, όπως είναι τα χιονοδρομικά κέντρα. Υπάρχουν, λοιπόν, τα χρηματοδοτικά εργαλεία, έτσι ώστε να μπορέσει να χρηματοδοτηθεί το έργο, όπως λέτε στο τρίτο ερώτημά σας. Είναι πλέον στη διακριτική ευχέρεια της περιφέρειας, αλλά και του ιδιώτη που έχει αναλάβει τη διαχείρισή του να υποβάλει τα σχετικά αιτήματα. Ευχαριστώ.
Κύριε Κυριαζίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, ορθά το τονίζετε βεβαίως σε ό,τι αφορά το καθεστώς που επικρατούσε χρόνια αναφορικά με τη λειτουργία του χιονοδρομικού κέντρου. Αναφέρατε, πέρα από το σχετικό αίτημα και την πρόοδό του, ότι θα πρέπει αυτή η μελέτη να προχωρήσει, έτσι ώστε να είναι δυνατή αυτή η χρηματοδότηση. Θα ήθελα να σας ρωτήσω αν έχει διασφαλιστεί από πλευράς σας αυτή η χρηματοδότηση. Δηλαδή εφόσον υπάρξει, θα υπάρξει άμεσα ανταπόκριση ή θα περιμένουμε πολύ χρόνο μέχρι να παρθεί αυτή η έγκριση; Δεύτερον, ορθά είπατε - και σας ευχαριστούμε που αναφερθήκατε - ότι υπάρχουν κι άλλα χρηματοδοτικά εργαλεία, προκειμένου να τα εκμεταλλευτούμε από πλευράς υποδομών και για την ενίσχυση της λειτουργίας του χιονοδρομικού κέντρου. Αυτά είναι πέρα από αυτά που λέτε εσείς; Δηλαδή θα μπορούν να κάνουν χρήση και του δεύτερου προγράμματος - χρηματοδοτικού εργαλείου και του τρίτου; Άρα υπάρχει η δυνατότητα να ενισχυθεί και με αυτά τα εργαλεία το χιονοδρομικό κέντρο ή θα παραμείνουμε μόνο σε αυτό που αρχικά ζητείται; Και περιμένω βεβαίως την άμεση ανταπόκριση από πλευράς σας, έτσι ώστε να είναι δυνατή η λειτουργία του κέντρου, μια και ο καιρός και ο Θεός έβαλε το χέρι του να ενισχυθεί από πολύ χιόνι, που θα μας πάει μέχρι τον Μάιο, αν και υπήρξε μια καθυστέρηση. Άρα επειγόμαστε, πιεζόμαστε. Θα παρακαλούσα, όπως θα παρακαλούσα και την περιφέρεια, που προφανώς θα μας παρακολουθεί, να προχωρήσετε αυτά τα έργα και την έγκριση της μελέτης, αλλά περισσότερο του ποσού, ώστε να διατεθεί, προκειμένου επιτέλους να αποτελέσει ένα σημείο αναφοράς, που έχει να κάνει ειδικά με την οικονομική ενίσχυση του τόπου μας. Γιατί πάσχουμε από πάρα πολλά, αλλά δεν είναι του παρόντος να τα αναφέρουμε. Ευχαριστώ.
Τον λόγο έχει ο κύριος Υπουργός για να απαντήσει συμπληρωματικά. Γιατί σχεδόν έχει απαντήσει.
Συμπληρωματικά και συνοπτικά, κύριε Πρόεδρε, θα απαντήσω στα ερωτήματα που έθεσε ο κ. Κυριαζίδης. Χαίρομαι κατ' αρχάς που ακούω ότι παρατείνεται η τουριστική περίοδος λόγω του καιρού. Αυτό είναι θετικό για την περιοχή, η οποία όντως έχει πολύ μεγάλες ανάγκες, τις οποίες κάποια στιγμή πρέπει να τις συζητήσουμε συνολικότερα και όχι μόνο για το συγκεκριμένο, το οποίο βεβαίως είναι πολύ σημαντικό.
Συν τω καιρώ να βάλετε και εσείς το χέρι σας.
Συν Αθηνά και χείρα κίνει, βεβαίως. Συμφωνώ μαζί σας σε αυτό. Γι' αυτό βλέπετε ότι προσπαθούμε με όλες τις δυνατότητες οι οποίες υπάρχουν να καλύψουμε τις πολύ μεγάλες ανάγκες οι οποίες δημιουργούνται. Τώρα, για να απαντήσω συγκεκριμένα στα ερωτήματα τα οποία θέσατε στη δευτερολογία σας, πρώτον, η απάντηση είναι ναι, σε σχέση με το Πρόγραμμα Δημοσίων Επενδύσεων. Η χρηματοδότηση, λοιπόν, θα προχωρήσει άμεσα, εφόσον λάβουμε τα συμπληρωματικά στοιχεία, τα οποία έχουν ζητηθεί, τις μελέτες βιωσιμότητας για την κάλυψη των αναγκών που υπάρχουν, όπως τις περιέγραψα και στην πρωτολογία μου, σε σχέση με τις βασικές υποδομές του χιονοδρομικού κέντρου οι οποίες χρήζουν αναβάθμισης. Όσον αφορά το δεύτερο ερώτημά σας, εγώ ήδη απάντησα αναλυτικά στο τρίτο ερώτημα, το οποίο τέθηκε στην ερώτησή σας. Μιλάμε για περαιτέρω ενίσχυση. Άρα η απάντηση και εδώ είναι καταφατική, με την έννοια ότι τα προγράμματα αυτά θα μπορούσαν να αξιοποιηθούν, όπως γίνεται και από άλλες αντίστοιχες εγκαταστάσεις σε όλη τη χώρα, και από το συγκεκριμένο χιονοδρομικό κέντρο, για την αναβάθμιση και την επέκταση των υποδομών και των δραστηριοτήτων του κέντρου. Υπάρχουν, λοιπόν, τα χρηματοδοτικά αυτά προγράμματα - όπως λέτε και εσείς στην ερώτησή σας και αυτή είναι και η δική μου απάντηση - , για περαιτέρω ενίσχυση, πέραν της χρηματοδότησης η οποία μπορεί να προκύψει από το Πρόγραμμα Δημοσίων Επενδύσεων. Ευχαριστώ.
Ευχαριστώ, κύριε Υπουργέ και εσάς κύριε Κυριαζίδη. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.40΄ λύεται η συνεδρίαση για την προσεχή Δευτέρα 26 Φεβρουαρίου 2018 και ώρα 10.30΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.